
ACORD 122/2007 DE 2 DE MAIG DEL PLE DEL CONSELL DE L’AUDIOVISUAL DE CATALUNYA

Expedient núm. 10/2007-S Teletaxi (Teletaxi Televisió, SL) Obertura Període Informació Prèvia
1. L’Àrea de continguts ha realitzat un informe que te per objecte analitzar els continguts i la senyalització de la programació de l'emissora Teletaxi TV de 22.00 a 6.00 hores i, en concret, avaluar l'aparició de pornografia en el programa Club Nocturn.

L’informe determina que: «El programa Club nocturn és un contenidor de fragments audiovisuals eròtics i pornogràfics diversos. Inclou un xat de contactes que apareix sobreimpressionat a la part inferior de la pantalla de manera permanent, ocultant part dels continguts emesos».

Els continguts del programa són fragments audiovisuals de durada i naturalesa diversa en què apareixen persones parcial o totalment despullades en actituds sexuals i/o eròtiques, així com escenes amb contingut pornogràfic d'actes sexuals heterosexuals o lèsbics de caràcter íntim (coits, trios, sexe en grup, masturbacions, sexe oral, etc.). Tots els continguts analitzats coincideixen en no incloure primers plans de penetracions ni l'exhibició d'òrgans genitals masculins».
2. L’apartat 3 de l’article 81 de la Llei 22/2005, de 29 de desembre, de la Comunicació Audiovisual de Catalunya (en endavant LCA) estableix que «Els prestadors de serveis de ràdio o televisió no poden oferir cap contingut que pugui perjudicar seriosament el desenvolupament físic, mental o moral dels menors. D’una manera particular, es prohibeix la difusió, pels dits prestadors, de continguts pornogràfics o de violència gratuïta». 

Del contingut de l’informe de l’Àrea de continguts es desprèn que el programa Club nocturn és, clarament, un contenidor de fragments audiovisuals eròtics i pornogràfics diversos.

3. La lletra c de l’article 132 LCA tipifica com a infracció molt greu «l’incompliment de qualsevol dels deures imposats d’acord amb aquesta llei amb relació a la protecció de la infància i la joventut, tant per part dels prestador de serveis de comunicació audiovisual com dels distribuïdors de serveis de comunicació audiovisual, per a la distribució de programes de ràdio i televisió. La lletra a de l’apartat 1 de l’article 136 preveu que les infraccions molt greus són sancionades amb una multa de 90.001 fins a 300.000 euros i la suspensió de l’activitat per un termini màxim de tres mesos. 
4. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i l’article 34.2   de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades;

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Obrir, de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència al prestador de serveis de televisió local Teletaxi, nom comercial de la societat mercantil Teletaxi Televisió, SL, com a part interessada, per tal que en el termini màxim de cinc dies hàbils, formuli, en els termes que estableix l’article 7 del Decret 278/1993 de 9 de novembre, les manifestacions que consideri oportunes sobre el contingut de caràcter pornogràfic de la programació emesa durant els caps de setmana del 3 al 5 i del 10 al 12 de novembre de 2006. (Exp. 10-07-S).

2. Notificar aquest acord al prestador de serveis de televisió local Teletaxi, nom comercial de la societat mercantil Teletaxi Televisió, SL.
Barcelona, 2 de maig de 2007
Josep M. Carbonell i Abelló


Dolors Comas d’Argemir i Cendra

